Juliana Hatfield

**Juliana Hatfield** (Wiscasset, Maine, 1967ko uztailaren 27a) estatubatuar rock abeslari, gitarra-jotzaile eta konpositorea da. Blake Babies, Some Girls, The Juliana Hatfield Three eta The Lemonheads indie rock taldeetako kide izan zen.

## Biografia 
Wiscasset-en jaioa, nerabezarora arte Duxburyn bizi izan zen. Gazte-gaztetatik izan zuen musikarekiko interesa, eta pianoa eta kantua ikasi zituen. The Replacements eta Velvet Underground taldeak ezagutu zituenean piztu zitzaion rockarekiko interesa. Unibertsitate-garaian, Bostonera joan zen Berklee College of Music eskolan kantua ikastera, eta orduan jada buruan zerabilen banda bat osatzeko asmoa. Han ezagutu zituen John Strohm (gitarra-jotzailea) eta Freda Boner (bateria-jotzailea), eta Blake Babies sortu zuen, 1986an.

## Musika-ibilbidea 
Blake Babies taldeak 1987an kaleratu zuen bere lehen albuma: *Nicely, Nicely*. Taldea bere soinua definitzen hasi zen, R.E.M eta Throwing Muses taldeetatik gertu zegoen soinua, eta Juliana zen konpositore eta abeslari nagusia. Estatu Batuetan zehar jotzen hasi ziren; irrati unibertsitarioek arreta berezia jarri zuten haiengan, eta Bostongo eszenako talde itxaropentsuenetako bat bilakatu ziren. Mammoth Records diskoetxearekin kontratua sinatu zuten, eta beste bi album argitaratu zituzten, *Earwig* (1989an) eta *Sunburn* (1990ean). 1991n desegin zen taldea.

Blake Babies banandu ondoren, Hatfield The Lemonheadsekin elkartu zen, ''It's a Shame About Ray* albuma grabatzeko: baxua jotzen zuen, eta koruak egiten. 1992 eta 1993 urteetan izan zuen harremana Evan Dandoren taldearekin, eta, aldi berean, bakarkako ibilbideari ekin zion. 1992an kaleratu zuen lehen diskoa, *Hey Baby*, Mammorh Records konpainiarekin, zeina urte hartako lan independente salduenetako bat izan zen. Hatfieldek bere talde propioa sortu zuen, Todd Phillips Moving Targets eta Bullet Lavolta taldeetako bateria-jotzaile ohiak eta Dean Fisher Thudpucker taldeko baxu-jotzaileak osatua: Juliana Hatfield Three.

1993an *Become What You Are* kaleratuta sendotu zuen bere tokia Juliana Hatfieldek AEBetako eszena alternatiboan. Diskoko hainbat kantu Estatu Batuetako irrati komertzial handietan emititu ziren, eta *My Sister* kantua bere ibilbideko arrakastarik handiena bihurtu zen; *rock* alternatiboko zerrendetan 1. tokia lortu zuen. Bere beste abestietako bat, *Spin the Bottle*, 1994ko *Reality Bites* filmaren soinu bandan erabili zuten.

1995ean, *Become What You Are* kantuaren arrakasta aprobetxatuz, bere hurrengo albuma kaleratu zuen, *Only Everything*, aurreko lana baino oldarkorragoa eta elektrikoagoa. *Universal Heartbeat* singlea benetako arrakasta bihurtu zen, eta, Estatu Batuetako irratietan, presentzia handia izan zuen. Abesti haren bideoaren zati bat Beavis and Butt-Headen atal batean ere agertu zen. Taldeak bira bat abiatu zuen, baina hilabete batez bertan behera utzi behar izan zuten, abeslariaren depresioa zela eta.

1996an, Woodstockera (New York) bidaiatu zuen, eta, bertan, bere bakarkako laugarren albuma izango zenaren abesti batzuk grabatu zituen, *God's Foot*, 1997an argitaratu behar zena. Hala ere, Atlantic Records diskoetxearekin izandako arazoek argitalpena atzerarazi zuten, eta zigiluarekin lotzen zuen kontratua bertan behera uztea eskatu zuen Hatfieldek berak. Konpainiak amore eman zuen, baina abestien eskubideak beretzat gorde zituen, eta albuma ez zen inoiz argitaratu. Bi kantu, *Mountains of Love* eta *Fade Away*, bilduma batean argitaratu zituzten ondoren, eta hirugarren bat, *Can't Kill Myself*, artistaren webgune ofizialean dago deskargagai.

1997an, Hatfield Lilith Fair lehen biran izan zen, Sarah McLachlan kantautore kanadarrak antolatutako emakumeen rock jaialdian. Urte hartan bertan, *Please Do Not Disturb* EPa argitaratu zuen; Hatfieldek berak ekoitzia eta Todd Phillips bateria-jotzailearen, Ed Slanker eta Mike Leahy gitarra-jotzaileen eta Mikey Welsh (Weezer) baxu-jotzailearen laguntza izan zuen. 1998an, *Bed* albuma argitaratu zuen, sei egunetan bakarrik grabatua. 2000ko maiatzaren 16an, bi album kaleratu zituen aldi berean: *Beautiful Creature*, kritika bikainak jaso zituena, eta *Total System Failure'', Mikey Welsh eta Zephan Courtney bateria-jotzailearekin batera grabatua, "Juliana's Pony" izenarekin, zeinak kritika gogorrak jaso zituen.

Hatfielden hurrengo proiektua bere jatorrira itzultzea izan zen. Freda Love eta John Strohmekin batera, Blake Babies berpiztu zuen bira batean, eta God Bless the Blake Babies albumaren grabaketan murgildu zen. Elkartze hura laburra izan bazen ere, Hatfieldek eta Lovek elkarlanean jarraitu zuten, Heidi Gluck, multiinstrumentistarekin batera, eta Some Girls taldea osatu zuten. 2002an, *Feel It* LPa argitaratu zuten.

2007ko erdialdean, Ye Olde-k Hatfielden EP bat editatu zuen Bostongo Frank Smith bandarekin elkarlanean: ''Sittin' in a Tree*...

2008ko abuztuan, *How to Walk Away* albuma argitaratu zuen. Bertan, izen handiko artisten laguntza izan zuen, hala nola Jody Porter (Fountains of Wayne), Matthew Caws (Nada Surf) eta Tracy Bonham biolina jotzen. Andy Chasek (Ivy) ekoitzi zuen, eta Ye Olde Records abeslariaren diskoetxeak argitaratu zuen. Estatubatuarraren estudioko hamargarren diskotik, *This Lonely Love*, ateratako lehen single-an, The Psychedelic Furs taldeko abeslaria den Richard Butler agertzen da.

*How to Walk Away* merkatura atera eta hilabete eskasera, *When I Grow Up* izeneko autobiografia argitaratu zuen, non bere ibilbide musikalaren errepasoa egiten duen eta bere bizitza pribatuan ere sartzen den, depresioaren eta anorexiaren aurkako borroka eta halako gaiekin.

*Peace and Love* izan zen bere bakarkako hamaikagarren albumaren izenburua, 2010eko otsailaren 16an argitaratua. Artisau eran grabatu zuen zortzi pistako grabagailuan, eta Hatfieldek ekoitzi eta nahastu zuen, baita bertan agertzen diren instrumentu guztiak jo ere.

*There's Always Another Girl* albuma 2011n kaleratu zuen Ye Olde Recordsek, Ed Valauskas (baxua) eta Pete Caldes (bateria) musikariekin batera. Prentsa-ohar baten arabera, albuma “…porrotaren kontzeptuan libreki oinarrituta” dago.

### Azkenaldiko kolaborazioak eta bakarkako lanak 
2015ean, Juliana Hatfield Paul Westerbergekin elkartu zen The I Don’t Cares musika-talde berrian; *Wild Stab* izeneko albuma egin zuten.

2018ko abuztuan, Hatfieldek *Juliana Hatfield* izeneko bertsioen albuma kaleratu zuen, Ye Olde Recordsen eskutik. Diskoan, jatorrian Led Zeppelin, Ryan Adams, The Who, Bad Company, Foo Fighters, I Blame Coco, Liz Phair eta Creedence Clearwater Revivalek interpretatutako abestien bertsioak daude.

2013ko uztailean, Juliana Hatfieldek bere hamahirugarren bakarkako albumaren, *Wild Animals*, grabaketa amaitu zuen. Disko hura PledgeMusic-en bidez egindako finantzaketa kolektiboaren bidez atera zen (hirugarren aldia hala egiten zuela).

Hatfieldek bakarkako hainbat album argitaratu ditu, horien artean, *Juliana Hatfield Sings Olivia Newton-John* (2018) eta *Juliana Hatfield Sings The Police* (2019) izeneko bi cover album. Horiez gain, jatorrizko materialarekin egindako hiru lan: *Pussycat* (2017), *Weird* (2019) eta *Blood* (2021).

*Juliana Hatfield Sings ELO* albuma 2023ko azaroaren 17an kaleratu zen.

## Diskografia 
### Estudioko lanak 
* 1992: *Hey Babe* (Mammoth Records).
* 1993: *Become What You Are* (Mammoth).
* 1995: *Only Everything* (Atlantic, WEA).
* 1998: *Bed* (Zoe).
* 2000: *Beautiful Creature* (Sony Music Distribution).
* 2000: *Juliana's Pony: Total System Failure* (Zoe).
* 2004: *In Exile Deo* (Zoe).
* 2005: *Made in China* (Ye Olde Records).
* 2008: *How to Walk Away* (Ye Olde Records).
* 2010: *Peace and Love* (Ye Olde Records).
* 2011: *There's Always Another Girl*
* 2012: *Juliana Hatfield*
* 2013: *Wild Animals*
* 2015: *Whatever, My Love*
* 2017: *Pussycat*
* 2018: *Juliana Hatfield Sings Olivia Newton-John*
* 2019: *Weird*
* 2019: *Juliana Hatfield Sings The Police*
* 2021: *Blood*
* 2023: *Juliana Hatfield Sings ELO*
* *2025: Lightning Might Strike*

### EPak 
* 1992: *Forever Baby* (Mammoth).
* 1997: *Please Do Not Disturb*.
* 2007: *Sittin' in a Tree*... (Ye Olde Records).

### Blake Babies 
* *Nicely, Nicely* (1987)
* *Earwig* (1989)
* *Sunburn* (1990)
* *God Bless the Blake Babies* (2001)

### Some Girls 
* *Feel It* (2003)
* *Crushing Love* (2006)

### Minor Alps 
* *Get There'' (2013)

### The I Don't Cares 
* *Wild Stab* (2016)

### Singleak 
* 1993: "For the Birds" (Mammoth, Atlantic).
* 1993: "My Sister" (Atlantic).
* 1994: "Spin the Bottle" (Atlantic, RCA).
* 1995: "Universal Heartbeat" (Atlantic).

### Bildumak 
* 2002: *Gold Stars 1992-2002: The Juliana Hatfield Collection* (Zoe).

### Zuzenekoa 
* 2007: *The White Broken Line: Live Recordings* (Ye Olde Records).

### Lankidetzak 
* 2009: "We're Not in Charleston Anymore", Ciao My Shining Star: The Songs of Mark Mulcahy (Shout! Factory, 2009).
* 2008: "Back to Freedom", Green Owl Compilation: A Benefit for the Energy Action Coalition (Green Owl Records).

### The Lemonheads taldearekin 
* 1992: ''It's a Shame About Ray* (Atlantic Records).

## Bibliografia 
* 2008: *When I Grow Up''.

## Erreferentziak 
## Kanpo estekak 
* "The Lemonheads", 2025eko abenduaren 21eko Berria, Mikel Lizarralde.
* "Juliana Hatfielden minaren testigantza", 2926ko urtarrilaren 11ko Berria, Mikel Lizarralde.